
El sagnant crim comès a la Plana 


d'Esplugues 


Juli Ochoa, del Centre d'Estudis Santjustencs 


Encara no fa dos segles que a la llavors gairebé deserta Plana d'Esplugues es produia un 
dels primers delictes, potser un dels més truculents, entre les nombroses accions violentes 
dutes a terme pel trabucaire santjustenc Jaume Montserrat al llarg de la seva atzarosa vida 


—- Un bandit santjustenc 


El protagonista d'aquesta història és Jaume Montserrat Pagès, 
nascut a Sant Just Desvern l'any 1821 i mort a Barcelona el 
1866. Un bon exemple del que van ser els trabucaires de l'èpo- 
ca, uns elements que podríem situar a cavall entre el bandidat- 
ge i la guerrilla, i que sovint podien decantar-se cap a una 
banda o l'altra, en funció de la conjuntura. 


Una de les primeres accions delictives atribuides a aquest per- 
sonatge va tenir lloc la nit del 4 o 5 d'agost de 1840, a l'esplu- 
guina masia de Can Valls, ja desapareguda. Estava situada on 
actualment hi ha el carrer del 8 de Març (abans anomenat del 
Dr. Manuel Riera), en el seu tram comprès entre els de Quintana 
i Rovellat. Un carrer veí duu el nom de "Marquès d'Espanya", en 
record de qui havia estat el propietari d'aquella casa i de les 
terres que l'envoltaven. 


Aquesta masia era propietat del mariscal de camp de l'exèrcit, 
D. Enrique Andrés de Espafia y Taberner, quart marquès d'Es- 
panya i baró de Ramefort, secre- 
tari de la Inspecció General de 
l'Arma de Cavalleria i detentor 
de la gran creu de la Reial i Mi- 
litar Orde de Sant Hermenegild. 


Com en tants altres casos, l'amo 
no hi residia, i la Casa era cuida- 
da pel masover Pau Riera, natu- 
ral de l'Hospitalet, casat amb 
Josepa Escala, de Santa Colo- 
ma de Cervelló, la qual ja havia 
treballat abans com a minyona 
dels marquesos propietaris 
d'aquella masia. Juntament amb 
el matrimoni també hi vivien els 
seus fills, la mare del marit, i els 
mossos que els ajudaven a les 
feines de la masia. 


L'assalt 


Va córrer la veu que el marquès 
d'Espanya havia retirat les joies 
i altres objectes de valor de la 
seva casa de Barcelona i les 

havia fet portar a la casa d'Esplugues. Havent tingut notícia 
d'això, gràcies al propi cotxer del marquès, la colla de bandits 
capitanejada per Jaume Montserrat, va decidir apoderar-se 
d'aquell botí. 


La relació de què va passar, transmesa de boca en boca, va 
ser recollida pel rector d'Esplugues, Mn. Esteve Carbonell i Pu- 
jol, que a grans trets ho narrava així: 


Pels voltants de la festa major de Sant Just, cap al tard del dia 
4 O 5 d'agost de l'any 1840, una colla d'homes emmascarats, 
entre ells el cotxer, manats pel temible capità de lladres Mont- 
serrat, envairen la casa sobtadament, detenint tot seguit el ma- 
sover, fills i mossos. 


A Pau Riera, amenaçant-lo amb armes, li exigien els tresors que, 
segons deien ells, havia portat el propietari, contestant el ma- 
sover que no sabia res d'allò. Mentre uns tancaren a l'estable 
els mossos i els fills, d'altres lligaren a cada cap de la pastera 
en Paui la seva mare, que estant a la cuina fent el sopar i sen- 

Situació de Can Valls, on més endavant seria la Plana d'Esplugues 


SIS 


Irrupció dels bandits 


tint les disputes, va Sortir airadament, amenaçant els lladregots 
amb la cullera de remenar l'olla. 


Els assassinats 


Lligat i sense defensa, en Pau no contestava res, i això potser 
perquè ignorava on eren els tresors, o també per no trair el seu 
senyor. Per tal d'espantar-lo, van degollar la seva pobre mare 
davant seu, però malgrat veure aquella tragèdia, ell va continu- 
ar sense dir-los res. 


Folls d'indignació, en veure que no podien arrencar el secret al 
desventurat masover, el van degollar també al peu de la pastera 
on estava lligat. La seva esposa que es trobava en estat de ges- 
tació avançat, la tenien lligada de braços i cames a una cadira, 
al seu costat hi tenia una filleta d'uns dos anys, plorant esporu- 
guida. Per tal de fer-la callar, un dels assassins li va etzibar una 
punyalada al cap, quedant marcada del front tota la seva vida. 


x ales 
Detenció de la quadrilla 

Sembla que el cotxer criminal, causant de tants estralls, en 
veure la masovera lligada, la seva filla ferida i tot aquell esgar- 
rifós conjunt, va dir als altres criminals, "Ja n'hi ha prou de sang, 
no fem com a Santa Coloma, on assassinaren tota la família 
d'una masia". 


Enmig d'aquell tripijoc, casualment passava pel camí del da- 
vant de la casa, ara carrer Rovellat, un fill de Can Coll, anome- 
nat el Pericó, amb una parella de bous, el qual venia del treball. 
Mirant a l'interior de la casa i en veure que hi passava quelcom 
d'extraordinari, va entrar-hi. Els lladregots, en veure'l es van 
llançar damunt seu i d'una ganivetada li obriren el ventre, dei 
xant-lo a terra per mort. 


Assassinats els uns i tancats els altres, els criminals es dedi 
caren a saquejar la casa inútilment, puix que no varen trobar 
res. Cansats i desil-lusionats, es disposaren a menjar i beure 
tot el que trobaren, sense notar com havia fugit el Pericó, el 
qual aguantant-se el ventre, va poder arribar al poble. Com 
que els bous havien arribat a Can Coll sense ell, la seva famí- 
lia, estranyada, va sortir a buscar-lo, trobant-lo prop del poble 
tan mal ferit que al cap de poc d'haver explicat la seva desgrà- 
cia, va morir. 


Una condemna ridícula 


Al poble hi havia un destacament de soldats i la família va co- 
municar els greus successos al cap de la força. Aquest ordenà 
tocar el cornetí per a ajustar els soldats i anar a Can Valls. Els 
criminals, en sentir el toc de cornetí, van abandonar precipita- 
dament el menjar i fugiren cap a l'Hospitalet. Poc temps des- 
prés, aquella banda de malfactors era desarticulada per 
l'autoritat i capturats els seus integrants, els quals foren duts a 
judici l'any 1841. 


Sorprenentment, tot i que sobre els membres d'aquella partida 
pesaven, almenys, els tres crims comesos a Esplugues, en Jau- 
me Montserrat, que n'era el cap, només va ser sentenciat a dos 
anys de presó pel fet d'haver comès un robatori en quadrilla. Va 
complir condemna al presidi de Barcelona, sortint, en acabar-la, 
altre cop en llibertat. 


Jaume Montserrat Pagès, el protagonista d'aquesta violenta 
història va ser un personatge amb una trajectòria vital realment 
novel-lesca, digna de ser coneguda. Si hi esteu interessats, la 
podeu descarregar gratuitament a partir d'aquest codi QR.£ 

